CELEX: 62008CN0400
Language: lt
Date: 2008-09-16 00:00:00
Title: Byla C-400/08 2008 m. rugsėjo 16 d. pareikštas ieškinys byloje Europos Bendrijų Komisija prieš Ispanijos Karalystę

8.11.2008   
            
            
               LT
            
            
               Europos Sąjungos oficialusis leidinys
            
            
               C 285/29
            
         2008 m. rugsėjo 16 d. pareikštas ieškinys byloje Europos Bendrijų Komisija prieš Ispanijos Karalystę
   
   (Byla C-400/08)
   (2008/C 285/48)
   Proceso kalba: ispanų
   Šalys
   
      Ieškovė: Europos Bendrijų Komisija, atstovaujama E. Traversa ir R. Vidal Puig, padedamų advokatų C. Fernández Vicién ir I. Moreno-Tapia Rivas
   
      Atsakovė: Ispanijos Karalystė
   Ieškovės reikalavimai
   
               —
            
            
               Pripažinti, kad nustatydama apribojimus steigti prekybos centrus pagal Įstatymą Nr. 7/1996 dėl mažmeninės prekybos ir šią sritį reglamentuojančius Katalonijos autonominės srities teisės aktus (Įstatymas 18/2005 dėl komercinės įrangos; Dekretas 378/2006, įgyvendinantis Įstatymą 18/2005; Dekretas 379/2006, patvirtinantis prekybos infrastruktūros naująjį sektorinį teritorijos planą), Ispanijos Karalystė neįvykdė įsipareigojimų pagal EB 43 straipsnį.
            
         
               —
            
            
               Priteisti iš Ispanijos Karalystės bylinėjimosi išlaidas.
            
         Ieškinio pagrindai ir pagrindiniai argumentai
   Ispanijos ir Katalonijos teisės aktuose (Įstatymas 7/1996, Katalonijos Įstatymas 18/2005, Katalonijos dekretai 378/2006 ir 379/2006) reikalaujama, kad kiekvienas ūkio subjektas, norintis atidaryti, praplėsti, perkelti ar perduoti didelį prekybos centrą ar pakeisti jo veiklą, gautų Generalitat leidimą, pridedamą prie savivaldybės išduotos privalomosios licencijos veiklai pradėti, kuri yra skirta patvirtinti įmonės atitiktį galiojančioms urbanistikos normoms. Išduodant prekybos leidimus atliekami keli patikrinimai, tarp kurių yra projekto atitiktis prekybos infrastruktūros sektoriniam teritorijos planui, ir todėl neleidžiama steigti jokios įstaigos, neatitinkančios visų plano reikalavimų, projekto vietos konsoliduotoje miesto teritorijoje ir paraišką pateikusios įmonės įsitvirtinimo rinkoje lygio.
   Komisija mano, kad aptariami Ispanijos ir Katalonijos teisės aktai nepagrįstai varžo įsisteigimo laisvę pagal EB 43 straipsnį dėl tokių priežasčių:
   
               1.
            
            
               Dėl reikalavimo gauti prekybos leidimą (pridedamą prie savivaldybės licencijos), kuris suteikiamas remiantis tam tikrais kriterijais, susijusiais ne tik su teritorijų ir aplinkos planavimu, bet ir su galimu tam tikro tipo stambių prekybos centrų ekonominiu poveikiu konkurencijos struktūrai mažmeninės prekybos rinkoje bei su „rinkos poreikio“ įvertinimu, tam tikro tipo stambių prekybos centrų steigimas yra labai sudėtingas.
            
         
               2.
            
            
               Aptariami nacionalinės teisės aktai, sudarydami palankesnes sąlygas steigti mažesnius prekybos centrus (atitinkančius tradicinę Katalonijos mažmeninės prekybos struktūrą, taigi — vietos prekybos struktūrą) palyginti su stambiais prekybos centrais (atitinkančiais bendrovių iš kitų valstybių narių naudojamą mažmeninės prekybos modelį), sukuria diskriminacinį poveikį.
            
         Komisija mano, kad tokių teisės aktų negalima pateisinti remiantis EB 46 straipsnyje nurodytais (viešosios tvarkos, visuomenės saugumo ir visuomenės sveikatos) motyvais, kuriais, beje, nacionalinės valdžios institucijos ir nesiremia.
   Komisijos nuomone, Ispanijos ir Katalonijos nurodyti pateisinimo pagrindai — vartotojų apsauga (smulkaus verslo apsauga siekiant užtikrinti konkurencingą pasiūlą kiekvienoje rinkoje, aplinkos ir miesto teritorijos apsauga), negali būti priimti dėl tokių priežasčių:
   
               1.
            
            
               Nagrinėjamuose teisės aktuose nustatytais kriterijais iš tiesų siekiama ne apsaugoti vartotojus, kaip tvirtina nacionalinės valdžios institucijos, o skatinti smulkaus verslo sektorių stambiųjų mažmeninės prekybos tinklų nenaudai. Todėl priemonės nėra tinkamos nurodytam tikslui pasiekti, nes jomis iš tiesų siekiama ekonominių tikslų.
            
         
               2.
            
            
               Nagrinėjamos priemonės viršija tai, kas būtina nurodytiems tikslams pasiekti. Be kuriuo atveju nacionalinės valdžios institucijos turi įrodyti, kad nurodytų tikslų nebuvo galima pasiekti mažiau ribojančiomis priemonėmis.